Document ID: 32013R0114

REGOLAMENT TA’ DELEGA TAL-KUMMISSJONI (UE) Nru 114/2013
tas-6 ta’ Novembru 2012
li jissupplimenta r-Regolament (UE) Nru 510/2011 tal-Parlament Ewropew u tal-Kunsill fir-rigward tar-regoli għall-applikazzjoni għal deroga minn miri ta’ emissjonijiet speċifiċi tas-CO2 għal vetturi kummerċjali ħfief ġodda
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 510/2011 tal-Parlament Ewropew u tal-Kunsill tal-11 ta’ Mejju 2011 li jistabbilixxi standards ta’ rendiment fir-rigward tal-emissjonijiet tal-vetturi kummerċjali ħfief ġodda bħala parti mill-approċċ integrat tal-Unjoni biex jitnaqqsu l-emissjonijiet tas-CO2 minn vetturi ħfief (1), u b’mod partikolari l-Artikolu 11(7) tiegħu,
Billi:
(1)
Skont l-Artikolu 11 tar-Regolament (UE) Nru 510/2011 il-manifatturi ta’ volumi żgħar (minn issa ‘l quddiem “l-applikanti”) jistgħu japplikaw għal miri alternattivi għat-tnaqqis tal-emissjonijiet li għandhom ikunu konsistenti mal-potenzjal ta’ tnaqqis tagħhom, inkluż il-potenzjal ekonomiku u teknoloġiku biex inaqqsu l-emissjonijiet speċifiċi ta’ CO2 tagħhom, u jqisu l-karatteristiċi tas-suq għat-tipi ta’ vetturi kummerċjali ħfief ġodda kkonċernati.
(2)
Meta jkun qed jiġi stabbilit il-potenzjal ta’ tnaqqis tal-applikant, għandu jiġi vvalutat il-potenzjal ekonomiku u teknoloġiku tal-applikant. Għal dak l-għan, l-applikant għandu jipprovdi informazzjoni dettaljata dwar l-attivitajiet ekonomiċi tiegħu kif ukoll informazzjoni dwar it-teknoloġiji li jnaqqsu s-CO2 użati fil-vetturi kummerċjali ħfief. L-informazzjoni mitluba tinkludi dejta li diġà hija disponibbli għall-applikant u ma għandhiex tinkludi piż amministrattiv addizzjonali.
(3)
Sabiex l-applikanti jiġu pprovduti b’linja bażi ċara li għandha tintuża biex jiġu stabbiliti l-miri ta’ emissjonijiet speċifiċi, huwa xieraq li tintuża l-iżjed dejta riċenti disponibbli dwar l-emissjonijiet speċifiċi medji ta’ CO2 fl-2010. Meta din id-dejta ma teżistix, il-mira għandha titqabbel mad-dejta dwar l-emissjonijiet speċifiċi medji tas-CO2 fis-sena kalendarja ta’ wara li hija l-eqreb tal-2010.
(4)
Sabiex tiġi ffaċilitata l-applikazzjoni, għandha tiġi pprovduta lista tal-manifatturi u l-emissjonijiet speċifiċi medji tagħhom tas-CO2 fl-Unjoni fl-2010. Il-lista ġiet imfassla wara konsultazzjoni formali mal-Istati Membri u l-partijiet interessati prinċipali fil-grupp ta’ esperti għall-iżvilupp u l-implimentazzjoni tal-politika dwar is-CO2 minn vetturi tat-triq fid-9 ta’ Lulju 2012.
(5)
Sabiex jitqies l-ammont limitat ta’ prodotti offruti minn xi applikanti u l-ambitu limitat li jirriżulta għad-distribuzzjoni tal-isforz ta’ tnaqqis ta’ emissjonijiet speċifiċi ta’ CO2 mal-flotta kollha, l-applikanti għandhom jitħallew jagħżlu bejn mira tal-emissjonijiet speċifiċi annwali unika għall-perjodu tad-deroga jew miri differenti kull sena, li jirriżultaw fi tnaqqis mil-linja bażi tal-2010 fi tmiem il-perjodu tad-deroga.
(6)
Skont l-eċċezzjoni għad-dritt tal-aċċess pubbliku għad-dokumenti kif stipulat fl-Artikolu 4(2) tar-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għal dokumenti tal-Parlament Ewropew, il-Kunsill u l-Kummissjoni (2) ċerta informazzjoni li tinsab fl-applikazzjoni għad-deroga għandha tiġi eżentata mill-aċċess pubbliku fejn id-divulgazzjoni ta’ din l-informazzjoni tista’ timmina l-protezzjoni ta’ interess kummerċjali, b’mod partikolari informazzjoni dwar l-ippjanar tal-prodott tal-applikant, l-ispejjeż mistennija u l-impatti fuq il-profittabbiltà tal-kumpanija. Id-deċiżjonijiet li jagħtu d-derogi se jiġu ppubblikati mill-Kummissjoni fuq l-Internet,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jispeċifika l-informazzjoni li għandha tiġi pprovduta mill-applikanti għall-fini li jintwera li qed jiġu ssodisfati l-kundizzjonijiet għal deroga skont-Artikolu 11(1) tar-Regolament (UE) Nru 510/2011.
Artikolu 2
Definizzjonijiet
Għall-finijiet ta’ dan ir-Regolament, għandhom japplikaw id-definizzjonijiet li ġejjin flimkien mad-definizzjonijiet stipulati fl-Artikoli 2 u 3 tar-Regolament (UE) Nru 510/2011:
(1)
“applikant” tfisser manifattur fi ħdan it-tifsira tal-Artikolu 11(1) tar-Regolament (UE) Nru 510/2011;
(2)
“karatteristiċi tal-vettura” tfisser il-partikularitajiet tal-vettura, inklużi l-massa, l-emissjonijiet speċifiċi tas-CO2, l-għadd ta’ sits, il-prestazzjoni tal-magna, il-proporzjon tal-potenza għall-massa u l-ogħla veloċità;
(3)
“karatteristiċi tas-suq” tfisser informazzjoni dwar il-karatteristiċi tal-vettura, u l-ismijiet u l-firxiet tal-prezzijiet tal-vetturi kummerċjali ħfief li jikkompetu direttament mal-vetturi li għalihom qed tintalab deroga;
(4)
“faċilità tal-produzzjoni proprja” tfisser impjant tal-manifattura jew tal-immuntar użat biss mill-applikant biex jimmanifattura jew jimmunta vetturi kummerċjali ħfief ġodda esklussivamnet għal dak l-applikant, inklużi, fejn rilevanti, vetturi kummerċjali ħfief maħsuba għall-esportazzjoni;
(5)
“ċentru proprju tad-disinn” tfisser faċilità fejn tiġi ddisinjata u żviluppata l-vettura kollha, u li hija taħt il-kontroll u l-użu esklussiv tal-applikant.
Artikolu 3
Applikazzjoni għal deroga skont l-Artikolu 11(1) tar-Regolament (UE) Nru 510/2011
Applikazzjoni għal deroga skont l-Artikolu 11(1) tar-Regolament (UE) Nru 510/2011 għandha titressaq mill-applikant skont il-format speċifikat fl-Anness I ta’ dan ir-Regolament, u għandha tinkludi l-informazzjoni stipulata fl-Artikolu 4 u l-Artikolu 5 ta’ dan ir-Regolament.
Artikolu 4
Informazzjoni dwar kriterji tal-eliġibbiltà
L-applikant għandu jipprovdi l-informazzjoni li ġejja dwar il-kriterji tal-eliġibbiltà:
(a)
informazzjoni dwar l-istruttura tas-sjieda tal-manifattur jew il-grupp ta’ manifatturi konnessi, flimkien mad-dikjarazzjoni rilevanti stabbilita fl-Anness II;
(b)
l-għadd ta’ vetturi kummerċjali ħfief ġodda rregistrati uffiċjalment fl-Unjoni fit-tliet snin kalendarji qabel id-data tal-applikazzjoni li huwa responsabbli għalihom l-applikant, jew meta tali dejta ma tkunx disponibbli, waħda minn dawn li ġejjin:
(i)
stima, ibbażata fuq dejta verifikabbli, tal-għadd ta’ vetturi kummerċjali ħfief ġodda rreġistrati fil-perjodu msemmi fil-frażi introduttorja li huwa responsabbli għalihom l-applikant;
(ii)
jekk l-ebda vettura kummerċjali ħafifa ma kienet irreġistrata fil-perjodu msemmi fil-frażi introduttorja, l-għadd ta’ vetturi kummerċjali ħfief ġodda rreġistrati fl-aħħar sena kalendarja li għalihom tkun disponibbli tali dejta.
Artikolu 5
Mira ta’ emissjonijiet specifiċi u potenzjal għat-tnaqqis skont l-Artikolu 11(2) tar-Regolament (UE) Nru 510/2011
1. L-applikant għandu jipprovdi l-emissjonijiet speċifiċi medji ta’ CO2 tal-vetturi kummerċjali ħfief ġodda tiegħu rreġistrati fl-2010, sakemm l-emissjonijiet speċifiċi medji ta’ CO2 għal dik is-sena ma jkunux elenkati fl-Anness III. Fejn ma tkunx disponibbli din l-informazzjoni, l-applikant għandu jipprovdi l-emissjonijiet speċifiċi medji ta’ CO2 tal-vetturi kummerċjali ħfief ġodda tiegħu rregistrati fis-sena kalendarja li hija l-eqreb tal-2010.
2. L-applikant għandu jipprovdi l-informazzjoni li ġejja dwar l-attivitajiet tiegħu:
(a)
għas-sena kalendarja ta’ qabel id-data tal-applikazzjoni, l-għadd ta’ impjegati u d-daqs tal-faċilità tal-produzzjoni f’metri kwadri;
(b)
il-mudell operazzjonali tal-faċilità tal-produzzjoni li jispeċifika liema attivitajiet ta’ disinn u ta’ produzzjoni jitwettqu mill-applikant u liema huma dawk li jiġu esternalizzati;
(c)
fil-każ ta’ impriża konnessa, jekk it-teknoloġija hijiex kondiviża bejn il-manifatturi, u liema attivitajiet huma esternalizzati;
(d)
għal ħames snin kalendarji qabel id-data tal-applikazzjoni, il-volumi ta’ bejgħ, il-fatturat annwali, il-profitt nett, u n-nefqa fuq ir-riċerka u l-iżvilupp ta’ teknoloġiji li jnaqqsu s-CO2, u fil-każ ta’ impriża konnessa, it-trasferimenti netti lejn il-kumpanija prinċipali;
(e)
il-karatteristiċi tas-suq tiegħu;
(f)
il-lista tal-prezzijiet għall-verżjonijiet kollha tal-vetturi kummerċjali ħfief li għandhom ikunu koperti bid-deroga fis-sena kalendarja ta’ qabel id-data tal-applikazzjoni, u l-lista tal-prezzijiet mistennija għall-vetturi kummerċjali ħfief ppjanati li jiġu varati u li jkunu koperti bid-deroga.
L-informazzjoni msemmija fil-punt (d) tal-ewwel subparagrafu għandha tiġi akkumpanjata minn kontijiet ċċertifikati uffiċjali, jew għandha tkun ċertifikata minn awditur indipendenti.
3. L-applikant għandu jipprovdi l-informazzjoni li ġejja dwar il-potenzjal teknoloġiku tiegħu ta’ tnaqqis tal-emissjonijiet speċifiċi tas-CO2:
(a)
il-lista tat-teknoloġiji li jnaqqsu s-CO2 użati fil-vetturi kummerċjali ħfief tiegħu mqiegħda fis-suq fl-2010 jew, meta dik id-dejta ma tkunx disponibbli, għas-sena ta’ wara li hija l-eqreb tal-2010, jew fil-każ tal-manifatturi li jkunu qed jippjanaw li jidħlu fis-suq, għas-sena li fiha tibda tapplika d-deroga;
(b)
il-lista tat-teknoloġiji li jnaqqsu s-CO2 użati fil-vetturi kummerċjali ħfief tiegħu taħt il-programm għat-tnaqqis ta’ emissjonijiet speċifiċi ta’ CO2 u l-ispejjeż addizzjonali ta’ dawn it-teknoloġiji għal kull verżjoni ta’ vettura koperta bl-applikazzjoni.
4. L-applikant għandu, skont il-potenzjal ta’ tnaqqis tiegħu, jipproponi waħda mill-miri li ġejjin:
(a)
mira tal-emissjonijiet speċifiċi li tiżgura li jitnaqqsu l-emissjonijiet speċifiċi medji tas-CO2 mal-iskadenza tal-perjodu tad-deroga meta mqabbla mal-emissjonijiet speċifiċi medji tas-CO2 imsemmija fil-paragrafu 1;
(b)
mira ta’ emissjonijiet speċifiċi għal kull sena tal-perjodu tad-deroga li hija determinata b’tali mod li l-emissjonijiet speċifiċi medji tas-CO2 matul il-perjodu tad-deroga kollu jitnaqqsu meta mqabbla mal-emissjonijiet speċifiċi medji tas-CO2 msemmija fil-paragrafu 1.
5. Il-mira ta’ emissjonijiet speċifiċi jew il-miri ta’ emissjonijiet speċifiċi annwali proposti mill-applikant għandhom ikunu akkumpanjati minn programm għat-tnaqqis ta’ emissjonijiet speċifiċi tas-CO2 tal-flotta l-ġdida.
Il-programm għat-tnaqqis ta’ emissjonijiet speċifiċi tas-CO2 għandu jispeċifika dan li ġej:
(a)
l-iskeda għall-introduzzjoni tat-teknoloġiji li jnaqqsu s-CO2 fil-flotta tal-applikant;
(b)
l-istima tal-vetturi kummerċjali ħfief ġodda rreġistrati fl-Unjoni kull sena għall-perjodu tad-deroga u l-emissjonijiet speċifiċi medji tas-CO2 mistennija u l-massa medja;
(c)
fil-każ tal-miri annwali ta’ emissjonijiet speċifiċi, titjib annwali tal-emissjonijiet speċifiċi tas-CO2 tal-verżjonijiet tal-vetturi li għalihom qed jiġu introdotti teknoloġiji li jnaqqsu s-CO2.
6. Il-konformità tal-applikant mal-mira ta’ emissjonijiet speċifiċi jew mal-miri ta’ emissjonijiet speċifiċi ta’ kull sena għandhom jiġu vvalutati skont l-Artikolu 9 tar-Regolament (UE) Nru 510/2011 kull sena matul il-perjodu ta’ deroga.
Artikolu 6
Valutazzjoni mill-Kummissjoni
1. Jekk il-Kummissjoni ma toġġezzjonax fi żmien disa’ xhur mill-wasla uffiċjali ta’ applikazzjoni kompluta skont l-Artikolu 11(1) tar-Regolament (UE) Nru 510/2011, il-kundizzjonijiet rilevanti biex tiġi applikata d-deroga għandhom jitqiesu li ġew issodisfati.
Jekk il-Kummissjoni ssib li l-applikazzjoni mhijiex kompluta, tista’ tintalab informazzjoni addizzjonali. Jekk l-informazzjoni addizzjonali ma titressaqx fi żmien il-perjodu speċifikat fit-talba, il-Kummissjoni tista’ tirrifjuta l-applikazzjoni.
Fil-każ ta’ rifjut minħabba inkompletezza tal-applikazzjoni jew minħabba li l-Kummissjoni ssib li l-mira ta’ emissjonijiet speċifiċi proposta mhijiex konsistenti mal-potenzjal ta’ tnaqqis tal-applikant, l-applikant jista’ jressaq applikazzjoni kompluta jew riveduta għal deroga.
2. L-applikazzjonijiet għandhom jitressqu f’forma stampata u elettronika. Il-verżjoni stampata għandha tintbagħat lis-Segretarjat Ġenerali tal-Kummissjoni Ewropea “Secretariat General of the European Commission, 1049 Bruxelles/Brussel, Belgique/België”, immarkata “Deroga skont ir-Regolament (UE) Nru 510/2011”. Il-verżjoni elettronika għandha tintbagħat ukoll fl-indirizz elettroniku funzjonali speċifikat fl-Anness I.
3. Jekk jinstab li l-informazzjoni li tinsab fl-applikazzjoni mhijiex korretta jew eżatta, id-deċiżjoni li tingħata deroga tiġi revokata.
Artikolu 7
Aċċess pubbliku għall-informazzjoni
1. Applikant li jikkunsidra li l-informazzjoni mressqa fl-applikazzjoni ma għandhiex tiġi divulgata skont l-Artikolu 11(8) tar-Regolament (UE) Nru 510/2011 jindika dan fl-applikazzjoni u jiġġustifika għaliex id-divulgazzjoni tista’ timmina l-protezzjoni tal-interessi kummerċjali tal-applikant, inkluża l-proprjetà intelletwali.
2. L-eċċezzjoni għad-dritt tal-aċċess pubbliku għad-dokumenti stipulata fl-Artikolu 4(2) tar-Regolament (KE) Nru 1049/2001 titqies li tapplika għat-tipi ta’ informazzjoni li gejjin:
(a)
dettalji tal-programm għat-tnaqqis ta’ emissjonijiet speċifiċi tas-CO2 imsemmi fl-Artikolu 5, u b’mod partikolari d-dettalji li jikkonċernaw l-iżvilupp tal-portafoll ta’ prodotti tal-applikant;
(b)
l-impatti mistennija tat-teknoloġiji li jnaqqsu s-CO2 fuq l-ispejjeż tal-produzzjoni, il-prezzijiet tax-xiri ta’ vetturi u l-profittabbiltà tal-kumpanija.
Artikolu 8
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, is-6 ta’ Novembru 2012.

Labels: 1
4
20
8
15